L 102/80
LV
Eiropas Savienības Oficiālais Vēstnesis
17.4.2023.
8.
Uzskaite par preču pārvietošanu uz Ziemeļīriju vai nu jāintegrē uzskaites sistēmā, vai arī, ja to glabā atsevišķi, jābūt iespējai atļaut veikt to uzskaites datu kontrolpārbaudi, kuri attiecas uz preču pirkšanu, pārdošanu, krājumu kontroli un pārvietošanu.
9.
Pilnvarotais tirgotājs pēc pieprasījuma nodrošina kompetentajai iestādei elektronisku un/vai fizisku piekļuvi 8. punktā minētajiem uzskaites datiem piemērotā formātā.
10.
Pilnvarotajam tirgotājam ir pienākums informēt Apvienotās Karalistes kompetentās iestādes ikreiz, kad tiek atklātas atbilstības problēmas, kā arī par jebkādiem faktoriem, kas rodas pēc lēmuma piešķirt pilnvarotā tirgotāja statusu un kas varētu ietekmēt tā turpināšanu vai saturu.
Ir jābūt izstrādātām iekšējām instrukcijām, lai nodrošinātu, ka attiecīgie darbinieki ir informēti par to, kā paziņot kompetentajai iestādei par šādām atbilstības problēmām.
11.
Ja pilnvarotie tirgotāji rīkojas ar aizliegtām un ierobežotām precēm, ir jābūt ieviestām atbilstīgām procedūrām šo preču apstrādei saskaņā ar attiecīgajiem tiesību aktiem.
12.
Pilnvarotajam tirgotājam ir jābūt pierādījumiem par saviem klientiem, lai nodrošinātu, ka tie var veikt precīzus novērtējumus attiecībā uz precēm, ko pārvieto šīs shēmas ietvaros.
Jābūt ieviestiem pasākumiem, lai nodrošinātu, ka visas preces, ko pārvieto šīs shēmas ietvaros, tiek pārdotas vai izmantotas tikai saskaņā ar šo Apvienotās komitejas lēmumu.
Pilnvarotajam tirgotājam jānodrošina pastāvīga izpratne par jaunu un esošu klientu darījumdarbību, kas ir pietiekama, lai nodrošinātu atbilstību kritērijiem, kuri uzticamam tirgotājam noteikti šajā Apvienotās komitejas lēmumā.
Turpmāk minēti piemēri scenārijiem, kuros pilnvarots tirgotājs, kas nav atbildīgs par preču galamērķi, varētu pārvietot preces šīs shēmas ietvaros: a. pircēja rakstiska un parakstīta deklarācija, kurā norādīts, ka preces paliks Ziemeļīrijā; b. pierādījumi, ka klients veic mazumtirdzniecību tikai galīgai izmantošanai vai galapatēriņam Apvienotajā Karalistē no fiziska tirdzniecības punkta Ziemeļīrijā; c. pierādījumi, ka klients pārdod tikai tādas preces, kas būs paredzētas galīgai izmantošanai galapatērētājiem Apvienotajā Karalistē un tiek piegādātas Apvienotajā Karalistē; d. komerclīgumi un pirkuma pasūtījumi, kas apliecina, ka preces būs paredzētas galīgai izmantošanai Apvienotajā Karalistē; e. pierādījumi, ka pārdošanā ir prece, ko paredzēts pastāvīgi uzstādīt Apvienotajā Karalistē.
11. panta 1. punkta d) apakšpunkts
13.
Šā lēmuma 11. panta 1. punkta d) apakšpunktā noteikto kritēriju uzskata par izpildītu, ja kompetentā iestāde pārbauda, ka pieteikuma iesniedzējs jo īpaši atbilst šādiem nosacījumiem: a. pret pieteikuma iesniedzēju nav uzsākta bankrota procedūra; b. pēdējo trīs gadu laikā pirms pieteikuma iesniegšanas pieteikuma iesniedzējs ir izpildījis savas finansiālās saistības, proti, nomaksājis muitas nodokļus un citus nodokļus, nodevas un maksājumus, ko iekasē preču ievešanas vai izvešanas brīdī vai saistībā ar preču ievešanu un izvešanu; c. pieteikuma iesniedzējs, pamatojoties uz uzskaiti un informāciju, kas pieejama par pēdējiem trim gadiem pirms pieteikuma iesniegšanas, pierāda, ka tam ir pietiekams finansiālais stāvoklis, lai izpildītu savus pienākumus un saistības, ņemot vērā darījumdarbības veidu un apjomu.
14.
Ja pieteikuma iesniedzējs ir bijis iedibināts mazāk nekā trīs gadus, tā maksātspēju pārbauda, pamatojoties uz pieejamo uzskaiti un informāciju.